Komisijos komunikatas Tarybai dėl konsultacijų su Nigeriu pagal Kotonu susitarimo 96 straipsnį pradžios /* KOM/2009/0529 galutinis */





[pic] | EUROPOS BENDRIJŲ KOMISIJA | Briuselis, 2009.10.7 KOM(2009)529 galutinis KOMISIJOS KOMUNIKATAS TARYBAI dėl konsultacijų su Nigeriu pagal Kotonu susitarimo 96 straipsnį pradžios KOMISIJOS KOMUNIKATAS TARYBAI dėl konsultacijų su Nigeriu pagal Kotonu susitarimo 96 straipsnį pradžios Po neramaus dešimtojo dešimtmečio padėtis Nigeryje pastaruosius 10 metų buvo gana stabili, o tai itin svarbu šaliai, laikomai viena skurdžiausių pasaulyje. Per pastarąjį dešimtmetį dvi kadencijas iš eilės prezidento pareigas einant Tandjai, įdėta daug pastangų vystyti šalį, todėl ekonominė padėtis išliko stabili, nepaisant spartaus gyventojų skaičiaus augimo ir su klimato kaita susijusių didelių suvaržymų. Rengiantis lapkričio ir gruodžio mėn. vyksiantiems rinkimams, šalies politinis stabilumas susvyravo dėl paties Prezidento Tandja veiksmų, kuris, pažeisdamas 1999 m. Konstitucijos nuostatas, siekia toliau vadovauti šaliai ilgesnį laiką nei jo antroji kadencija, kuri baigiasi gruodžio 22 d. Gegužės 29 d. kreipimesi į tautą Prezidentas Tandja patvirtino ketinimus surengti referendumą dėl naujos konstitucijos, pagal kurią jis galėtų toliau likti valdžioje net ir pasibaigus jo antrajai penkerių metų kadencijai. Nacionalinės asamblėjos prašymu Konstitucinis teismas jau anksčiau buvo pateikęs nuomonę, kuria nepritariama Prezidento Tandjos perrinkimui ar kadencijos pratęsimui ir referendumui dėl konstitucijos keitimo. Atsižvelgdamas į šią nuomonę, kurią laikė neprivaloma, 2009 m. gegužės 26 d. respublikos prezidentas, pasinaudodamas jam suteiktomis institucinėmis galiomis, pasirašė dekretą, kuriuo paleido Nacionalinę asamblėją anksčiau laiko (parlamento rinkimai turėjo vykti lapkričio ir (arba) gruodžio mėn.). Birželio 9 d. prezidentas, remdamasis šalies stabilumo, poreikio užbaigti savo pradėtus su vystymųsi susijusius darbus ir pagarbos nepriklausomai tautos valiai argumentais, nurodė, kad 2009 m. rugpjūčio 4 d. įvyks referendumas dėl naujos konstitucijos, kurioje numatoma: pereiti prie prezidentinio režimo panaikinant dabartinį dviejų kadencijų apribojimą, sukurti Senatą, pakeisti Konstitucinį teismą išplečiant jo narių skaičių iki devynių, patvirtinti amnestijos principą. Be to, numatomas pereinamasis trejų metų laikotarpis, per kurį šalies vadovas liktų valdžioje po gruodžio 22 d. nerengiant rinkimų. Opozicijos partijų grupė dar kartą kreipėsi į Konstitucinį teismą, kuris antrą kartą nepalankiai įvertino Prezidento Tandjos veiksmus ir birželio 12 d. paskelbė sprendimą, kuriuo panaikinamas dekretas dėl referendumo ir kuriuo nustatyta, kad „jį priimant pažeistos Konstitucijos 49 ir 135 straipsnių nuostatos“. Tuo pačiu metu Respublikos Taryba, prezidento skubiai sušaukta pirmą kartą nuo jos įsteigimo 1999 m. Konstitucija, pareiškė neturinti kompetencijos priimti sprendimų be Nacionalinės asamblėjos. Kitą dieną po Teismo sprendimo Nacionalinė nepriklausoma rinkimų komisija nustatė parlamento rinkimų datą – rugpjūčio 20 d. – ir atmetė galimybę rengti referendumą. Birželio 29 d., prezidentas, reaguodamas į Teismo poziciją, suteikė sau išskirtines teises pagal Konstitucijos 53 straipsnį ir sustabdė Teismo įgaliojimus. Vėliau Teismas buvo paleistas, paskirtas naujas Teismas, į kurio sudėtį neįėjo Nacionalinės asamblėjos paskirti nariai. 2009 m. liepos 8 d. prezidentas iš dalies pakeitė įstatymą Nr. 2006-24 dėl Aukščiausios komunikacijos tarybos (AKT) organizavimo, galių ir funkcijų. Pakeitimu AKT pirmininkui suteiktos į prezidento prisiimtas teises panašios išskirtinės teisės, leidžiančios savo nuožiūra imtis veiksmų prieš periodinę spaudą, kurioje skleidžiama ar skelbiama informaciją, dėl kurios galėtų kilti pavojus viešajai tvarkai arba valstybės saugumui. Kreipdamasis į tautą liepos 12 d. prezidentas pradėjo referendumo kampaniją ir paragino gyventojus aktyviai balsuoti „už“. Referendumas įvyko rugpjūčio 4 d. be didelių incidentų, nors pranešta apie balsavimo tvarkos pažeidimus. Kadangi nebuvo nepriklausomų rinkimų stebėtojų, rinkėjų aktyvumas vertinamas prieštaringai: tarptautinės žiniasklaidos, šalyje veikiančių diplomatinių misijų ir opozicijos teigimu, aktyvumas buvo labai mažas; pagal Rinkimų komisijos rugpjūčio 7 d. pareiškimą rinkėjų aktyvumas buvo 68,3 %, už prezidento siūlytus Konstitucijos keitimus pasisakė 92,5 % balsavusiųjų. Opozicija paragino boikotuoti referendumą. Liepos 2 d. Europos Sąjungai pirmininkaujanti valstybė narė paskelbė pareiškimą, kuriame išreiškė didelį ES susirūpinimą politiniais įvykiais Nigeryje, visų pirma prezidento sprendimu vadovautis Konstitucijos 53 straipsniu siekiant išskirtinių teisių, kuriomis buvo pasinaudota Konstituciniam teismui paleisti ir referendumui, kuris pagal Konstituciją aiškiai draudžiamas, surengti. Liepos 9 d. Komisija parengė raštą Prezidentui Tandjai, kuriame taip pat išreiškė susirūpinimą ir paragino laikytis Konstitucinio teismo sprendimų. Komisijos narys pabrėžė, kad būtina išnagrinėti Prezidento Tandjos įgyvendinamų priemonių ir esminių Kotonu susitarimo nuostatų suderinamumą ir kad nedelsiant turi būti pradėtas sustiprintas politinis dialogas su Nigerio vyriausybe, taip pat atkreipė dėmesį į tai, kad jeigu politiniu dialogu nebūtų pasiektas priimtinas kompromisas, Komisija būtų priversta siūlyti pradėti oficialias konsultacijas pagal Kotonu susitarimo 96 straipsnį. Liepos 24 d. Europos Sąjungos atstovai Niamėjuje palaikydami sustiprintą politinį dialogą pagal Kotonu susitarimo 8 straipsnį ir VII priedą surengė diskusijas su Nigerio valdžios atstovais. Dialogas nedavė lauktų rezultatų – Nigerio vyriausybė neišreiškė noro atkurti teisėtą konstitucinę tvarką. Liepos 20–21 d. Niamėjuje surengta bendra Jungtinių Tautų, Afrikos Sąjungos ir Vakarų Afrikos valstybių ekonominės bendrijos misija siekiant įveikti krizę. Tačiau Prezidentas Tandja nuomonės nepakeitė. Liepos 31 d. pareiškime Europos Sąjungos Tarybai pirmininkaujanti valstybė narė pakartojo Europos Sąjungos susirūpinimą dėl padėties Nigeryje. Pirmininkaujanti valstybė narė pareiškė, kad rugpjūčio 4 d. referendumas prieštarauja Konstitucijai ir Konstitucinio teismo nuomonei. Konstitucinio teismo paleidimas ir vyriausybės veikla be parlamentinės kontrolės laikomi šiurkščiais pagrindinių demokratinių principų, kuriais grindžiama teisinė valstybė, pažeidimais. Europos Sąjunga apgailestavo, kad per dialogą su Nigerio Vyriausybe ši neišreiškė jokio noro grįžti prie demokratinės ir konstitucinės tvarkos. Pareiškime pabrėžtos galimos Kotonu susitarimo pažeidimo pasekmės abiejų šalių bendradarbiavimui, Nigerio valdžios institucijos raginamos nedelsdamos atkurti demokratinę ir konstitucinę tvarką. 2000 m. birželio 23 d. Kotonu pasirašyto, o 2005 m. birželio 25 d. Liuksemburge pataisyto AKR ir EB partnerystės susitarimo 9 straipsnio 2 dalyje apibrėžtos esminės nuostatos, kuriomis grindžiama partnerystė. Pagarba žmogaus teisėms, demokratijos ir teisinės valstybės principai, kuriais grindžiama AKR-ES partnerystė, yra Šalių vidaus bei tarptautinės politikos pagrindas ir esminės susitarimo nuostatos. Atsižvelgdama į šį susitarimą ir politinę padėtį Nigeryje, Komisija konstatuoja, kad nepažeidžiant Prezidento Tandjos likusios kadencijos termino iki gruodžio 22 d., pažeistos esminės nuostatos, ir mano, kad būtina pradėti konsultacijas su dabartinėmis Nigerio valdžios institucijomis, kad būtų rastas krizės įveikimo būdas konstitucinei tvarkai atkurti. Šios konsultacijos turėtų paskatinti nedelsiant pereiti prie bendru sutarimu palaikomo ir visas šalis apimančio politinio dialogo, per kurį kartu su šalies politinėmis jėgomis būtų nustatyta konstitucinė tvarka. Konsultacijos vyks pagal pataisyto Kotonu susitarimo 9 ir 96 straipsnius, bus atsižvelgiama į Europos Sąjungos ir kitų tarptautinių institucijų tarpininkavimo ir konsultacijų rezultatus. Toks dialogas leis Nigerio Vyriausybei ir kitoms politinėms jėgoms bei pilietinės visuomenės atstovams išreikšti norus ir pasiūlymus krizei įveikti; ES, remdamasi dialogu, savo ruožtų spręs, kaip ji galėtų remti iniciatyvas, kuriomis skatinama laikytis principų, nustatytų pataisyto Kotonu susitarimo 9 straipsnio 2 dalyje. Todėl Komisija siūlo Tarybai raštu, kurio projektas pridedamas prie šio dokumento, kviesti Nigerio Respubliką konsultacijoms pagal pataisyto Kotonu susitarimo 9 ir 96 straipsnius. Komisija siūlo, kad, vykstant konsultacijoms, pradėta bendradarbiavimo veikla ir pagal 10-ą Europos plėtros fondo nacionalinę orientacinę programą, kuri pasirašyta pastaruoju metu, numatyta veikla apimtų tik mokėjimus pagal jau pradėtas vykdyti sutartis, humanitarines ar tiesiogiai gyventojams naudingas priemones ir pasirengimo priemones būsimiems projektams įgyvendinti. Kitos Nigeriui skirtos vystomojo bendradarbiavimo priemonės turėtų būti sustabdytos, kol bus rastas priimtinas krizės įveikimo būdas. PRIEDAS Briuselis, Nigerio Respublikos prezidentui PROJEKTAS Gerbiamas Prezidente, 2009 m. liepos 9 d. Komisijos raštu, liepos 2 d. ir 31 d. Europos Sąjungos Tarybai pirmininkaujančios valstybės narės pareiškimais Europos Sąjunga išreiškė rimtą susirūpinimą dėl politinės padėties Nigeryje ir paragino nedelsiant atkurti konstitucinę tvarką. Europos Sąjunga laikėsi nuomonės, kad rugpjūčio 4 d. surengtas referendumas ir su jo organizavimu susiję veiksmai yra Konstitucijos pažeidimas. Tokį patį požiūrį Komisija išreiškė šių metų rugpjūčio 10 d. pareiškime. Tokiais veiksmais šiurkščiai pažeidžiamos 2000 m. birželio 23 d. Kotonu pasirašyto, o 2005 m. birželio 25 d. Liuksemburge pataisyto AKR ir EB partnerystės susitarimo, kurio šalis yra Nigerio Respublika, 9 straipsnio 2 dalyje apibrėžtos esminės nuostatos. Europos Sąjunga apgailestavo, kad per dialogą su Nigerio Vyriausybe neišreikštas noras grįžti prie konstitucinės tvarkos. Europos Sąjunga taip pat pabrėžė galimas Kotonu susitarimo pažeidimo pasekmes abiejų šalių bendradarbiavimui ir paragino Nigerio valdžios institucijas nedelsiant imtis veiksmų konstituciniam teisėtumui atkurti bendro susitarimo būdu ir palaikant įvairias politines partijas ir kitus Nigerio pilietinės visuomenės atstovus apimantį dialogą. Šiomis aplinkybėmis spalio 20 d. numatyti parlamento rinkimai galėtų būti itin svarbiu veiksniu kuriant pasitikėjimo ir dalyvavimo atmosferą, būtiną krizei įveikti. Europos Sąjunga ragina Nigerio valdžios institucijas imtis visų įmanomų veiksmų užtikrinti, kad rinkimai vyktų sąžiningai, taikiai, skaidriai ir nebūtų jokios atskirties. Vadovaudamiesi Kotonu susitarimo 96 straipsniu ir laikydamiesi šio susitarimo 9 straipsnio 2 dalies esminių nuostatų, kviečiame Jūsų šalį konsultacijoms, kaip numatyta šiame susitarime, kad padėtis būtų išsamiai išnagrinėta ir prireikus atitaisyta. Siūlome konsultacijas rengti Briuselyje artimoje ateityje, o datą paskirti bendru susitarimu. Pagarbiai Tarybos vardu | Komisijos vardu | Kopijos: AKR ir ES Ministrų Tarybos pirmininkui AKR Ambasadorių komiteto pirmininkui AKR valstybių grupės generaliniam sekretoriui